Panayiotou-appèlaansoek vandag aangehoorJayde Panayiotou en haar man Christopher. Foto: Facebook Christopher Panayiotou, die veroordeelde moordenaar van sy vrou, Jayde Panayiotou, se aansoek om verlof tot appèl teen sy skuldigbevinding sal Woensdag in die Port Elizabeth-hooggeregshof aangehoor word. Adv. Terry Price, vir die verdediging, het verlede jaar die appèl teen sy kliënt se moordskuldigbevinding ingedien. Die dokumente lui dat die verhoor grootliks ten gunste van die staat geswaai het. Dit gaan sover as om regter Dayalin Chetty as bevooroordeeld ten gunste van die vervolging te bestempel. Panayiotou dien tans ŉ lewenslange tronkstraf-vonnis uit in die St. Albans-gevangenis. Chetty het Panayiotou, Zolani Sibeko en Sinethemba Nenembe verlede jaar gevonnis vir dié moordsaak wat die land geruk het. Nenembe het lewenslange tronkstraf en ŉ bykomende 15 jaar vir roof met verswarende omstandighede gekry. Sibeko is tot 15 jaar tronkstraf gevonnis vir sameswering tot moord. Maroela Media het vroeër berig Luthando Siyoni, die vermeende middelman in die Panayiotou-saak, is vroeër vasdeesmaand in hegtenis geneem buite Port Elizabeth byna ses maande nadat sy immuniteit van vervolging herroep is. Siyoni het vroeër erken dat hy ŉ huurmoordenaar help opspoor het om Jayde te vermoor. Hy het Panayiotou uitgewys as baasbrein agter sy vrou se moord. Hy sal Vrydag aansoek doen om borgtog.